አቶ ከፍያለው አንበሴና አቶ አሸናፊ ደሞዜም እንዲሁ ወዳጆች ናቸው፡፡ ሁለቱም በንግድ ስራ ላይ ነው የተሰማሩት፡፡ አቶ አሸናፊ ከወንድማቸው ጋር መኪና ከውጭ እያስመጡ ይሸጣሉ፡፡ አቶ ከፍያለው ሚስታቸውን በሞት ያጡ ከመሆናቸውም በተጨማሪ ልጆቻቸውን በሙሉ ውጭ አገር ልከው ብቻቸውን ነው የሚኖሩት፡፡ የወዳጃቸው የብቸኝነት ኑሮ ያሳሰባቸው አቶ አሸናፊ፤ ሚስት እንዲያገቡ በተደጋጋሚ ወትውተዋቸዋል፡፡ የማታ ማታ ግን ከደሴ የገጠር መንደር “ወንድ ያልነካት ልጃገረድ ናት” ብለው ወ/ት ሰናይት ገረመውን ያስመጡላቸዋል፡፡ እውነትም ልጅቱ ድንግል ሆና ተገኘች፡፡ በዚህ ጮቤ የረገጡት አቶ ከፍያለው፤ ውለታቸውን ለመመለስ የ260ሺ ብር ቪትስ መኪና ገዝተው ለጓደኛቸው ያበረክቱላቸዋል፡፡ እቺን ድንግል ሴት ለጓደኛቸው ያመጡት አቶ አሸናፊ ግን ሌላ ስውር ዓላማ ነበራቸው – በዕቅድና በጥናት የተደገፈ፡፡
